2010/0208 (COD)

UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændringer til Rådets holdning til forslaget til

EUROPA-PARLAMENTETS OG RÅDETS DIREKTIV om ændring af direktiv 2001/18/EF for så vidt angår medlemsstaternes mulighed for at begrænse eller forbyde dyrkning af GMO'er på deres område

1. Indledning

I henhold til artikel 294, stk. 7, litra c), i traktaten om Den Europæiske Unions funktionsmåde (TEUF) skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag.

2. Sagsforløb

Forslag fremsendt til Europa-Parlamentet og Rådet: || 14. juli 2010

Udtalelse afgivet af Det Europæiske Økonomiske og Sociale Udvalg: || 9. december 2010

Udtalelse afgivet under Europa-Parlamentets førstebehandling: || 5. juli 2011

Ændret forslag fremsendt: || [*]

Rådets førstebehandlingsholdning vedtaget**: || 23. juli 2014

Udtalelse afgivet under Europa-Parlamentets andenbehandling: || 13. januar 2015

* Kommissionen udarbejdede ikke et ændret forslag, men den gav udtryk for sin holdning til Parlamentets ændringer i Kommissionens meddelelse om den videre behandling af de udtalelser og beslutninger, Europa-Parlamentet vedtog i mødeperioden i juli 2011 (dokument SP(2011) 8072 (foreligger ikke på dansk)), som blev sendt til Europa-Parlamentet den 8. september 2011.

** Kommissionens gav udtryk for sin holdning til Rådets ændringer i Kommissionens meddelelse vedrørende Rådets førstebehandlingsholdning med henblik på vedtagelse af Europa-Parlamentets og Rådets direktiv om ændring af direktiv 2001/18/EF for så vidt angår medlemsstaternes mulighed for at begrænse eller forbyde dyrkning af GMO'er på deres område (dokument COM(2014) 570 final), som blev sendt til Europa-Parlamentet den 10. september 2014.

3. Formålet med forslaget

Den Europæiske Union (EU) har vedtaget en sammenhængende lovramme for godkendelse af produkter, der består af eller er fremstillet af genetisk modificerede organismer (GMO'er). Godkendelsesproceduren omfatter anvendelse af GMO'er til fødevare- og foderbrug, industriel forarbejdning og dyrkning samt produkter fremstillet heraf til fødevare- og foderbrug.

EU-godkendelsesordningen har til formål at undgå uønskede virkninger af GMO'er for menneskers og dyrs sundhed og for miljøet, samtidig med at der skabes et indre marked for disse produkter. To retsakter, nemlig direktiv 2001/18/EF om udsætning i miljøet af GMO'er[1] og forordning (EF) nr. 1829/2003 om genetisk modificerede fødevarer og foderstoffer[2], foreskriver, at GMO'er skal godkendes, inden de markedsføres. Ved begge disse retsakter fastsættes der videnskabeligt baserede normer for vurdering af potentielle risici for menneskers og dyrs sundhed og for miljøet samt mærkningskrav. Forordning (EF) nr. 1830/2003[3] indeholder desuden bestemmelser om sporbarhed og mærkning af GMO'er samt sporbarhed af fødevarer og foder fremstillet af GMO'er.

I marts 2009 afviste Rådet Kommissionens forslag til beslutninger om at pålægge Østrig og Ungarn at tilbagekalde deres respektive nationale beskyttelsesforanstaltninger, fordi de ifølge Den Europæiske Fødevaresikkerhedsautoritet (EFSA) ikke kunne fremlægge den videnskabelige dokumentation, der er nødvendig i henhold til EU-lovgivningen. Efterfølgende anmodede en gruppe på 13 medlemsstater[4] Kommissionen om at udarbejde forslag til lovgivning, der ville give medlemsstaterne mulighed for selv at træffe afgørelser vedrørende dyrkning af GMO'er[5].

Med henblik på at kombinere en videnskabeligt baseret EU-godkendelsesordning for GMO'er med valgfrihed for medlemsstaterne til at beslutte, hvorvidt de ønsker at dyrke GM-afgrøder på deres område, vedtog Kommissionen dette lovgivningsmæssige forslag i juli 2010. Inden for EU's lovramme for GMO'er giver det medlemsstaterne det nødvendige retsgrundlag for at begrænse eller forbyde dyrkning af GMO'er, der er godkendt på EU-niveau, på hele deres område eller i dele heraf. Sådanne forbud eller begrænsninger skal være begrundet i andre forhold end dem, der er omfattet af miljø- og sundhedsrisikovurderingen, som foretages inden for rammerne af EU's godkendelsesordning.

4. Kommissionens udtalelse om Europa-Parlamentets ændringsforslag under andenbehandlingen

I forbindelse med andenbehandlingen vedtog Europa-Parlamentet en konsolideret tekst, som indeholder en række ændringer i forhold til Rådets førstebehandlingsholdning. Teksten er resultatet af drøftelser mellem Europa-Parlamentet, Rådet og Kommissionen. Kommissionen accepterer alle de ændringer, der er vedtaget af Europa-Parlamentet.

[1] EFT L 106 af 17.4.2001, s. 1.

[2] EUT L 268 af 18.10.2003, s. 1.

[3] EUT L 268 af 18.10.2003, s. 24.

[4] Bulgarien, Irland, Grækenland, Cypern, Letland, Litauen, Luxembourg, Ungarn, Malta, Nederlandene, Østrig, Polen og Slovenien.

[5] De respektive drøftelser fandt sted på rådssamlinger den 2. marts, den 23. marts og den 25. juni 2009.